Hjørring Kommune er lige nu ude med en lidt aparte efterlysning. Kommunen savner fem stole, der sidste efterår forsvandt fra torvet i Løkken og som siden har været væk. De har været efterlyst én gang, men nu hvor stolene normalt skulle "på græs" igen, gør man endnu et forsøg på at få dem hjem. - Vi håber, at vi kan få dem hjem med denne sidste efterlysning, fortæller Kirsten Munk, der er arkitekt i by- og landdistriktsudvikling i Hjørring Kommune Stole var "lidt underlige" De gule stole, der hver vejer omkring 15 kilo, kom til torvet i Løkken for omkring fem år siden som en del af en områdefornyelse, der gav flere muligheder for at opholde sig på torvet, uden at man nødvendigvis skulle på café eller restaurant. - Tanken var, at stolene kunne flyttes rundt på torvet til de pletter, hvor der var sol på det givne tidspunkt. Og de vejer altså en del, så vi troede sagtens de kunne få lov at stå - og det kunne de jo også i fem år, fortæller Kirsten Munk. - Folk synes i starten, at de var lidt underlige - og kunne ikke finde ud af, om de var pæne eller ej. Men efterhånden er de blevet en fast del af bybilledet i sommerhalvåret. Lidt en forårsbebuder. Er nok ikke i Løkken I efteråret sidste år forsvandt stolene så. Først var to stole væk fra torvet og siden røg de sidste tre. Teorien i lokalområdet er, at stolene er blevet til souvenirs og nu bor på terrassen hos nye "ejere" - og de bor nok ikke i Løkken. - De er lidt for lette at genkende, så mon ikke de skal findes længere væk. Kirsten Munk håber til det sidste, at hun kan få de originale stole hjem, men lover også lokale og turister i Løkken, at der kommer gule stole på torvet uanset hvad.

Opsummering:
Fem ikoniske stole har været forsvundet siden efteråret. Nu gør Hjørring Kommune et sidste forsøg på at få dem hjem.